CELEX: 32021R0517
Language: hu
Date: 2021-02-11 00:00:00
Title: A Bizottság (EU) 2021/517 felhatalmazáson alapuló rendelete (2021. február 11.) az (EU) 2017/2361 felhatalmazáson alapuló rendeletnek az Egységes Szanálási Testület igazgatási kiadásaihoz nyújtott hozzájárulások befizetésére vonatkozó rendelkezések tekintetében történő módosításáról

2021.3.25.   
               
               
                  HU
               
               
                  Az Európai Unió Hivatalos Lapja
               
               
                  L 104/30
               
            
         A BIZOTTSÁG (EU) 2021/517 FELHATALMAZÁSON ALAPULÓ RENDELETE
         (2021. február 11.)
         az (EU) 2017/2361 felhatalmazáson alapuló rendeletnek az Egységes Szanálási Testület igazgatási kiadásaihoz nyújtott hozzájárulások befizetésére vonatkozó rendelkezések tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendeletre (1) és különösen annak 65. cikke (5) bekezdésére,
         mivel:
         
                     (1)
                  
                  
                     Az (EU) 2017/2361 felhatalmazáson alapuló bizottsági rendeletben (2) említett egyéni éves hozzájárulások kiszámításakor az Egységes Szanálási Testület (a továbbiakban: a Testület) elsősorban azokra az adatokra támaszkodik, amelyeket az EKB az Egységes Szanálási Mechanizmus hatálya alá tartozó szervezetektől gyűjt a teljes eszközállományra és a teljes kockázati kitettségre vonatkozóan az 1163/2014/EU európai központi banki rendeletben (3) említett felügyeleti díjak kiszámítása céljából. E célból, és az (EU) 2017/2361 felhatalmazáson alapuló rendelet 6. cikke értelmében, az EKB évente továbbítja a Testületnek az EKB által az adott évben a minden egyes hozzájárulás-fizetésre kötelezettre vonatkozóan gyűjtött adatokat. Ezeket az adatokat az EKB díjfizetési felhívásainak kibocsátásától számított öt munkanapon belül, de mindenképpen legkésőbb a díjfizetési felhívások kibocsátása szerinti év december 31-ig kell továbbítani.
                  
               
                     (2)
                  
                  
                     Az Európai Központi Bank (EU) 2019/2155 rendelete (4) módosította az (EU) 1163/2014/EU rendeletet, többek között annak a rendszernek a megváltoztatása céljából, amelyben az EKB összegyűjti a felügyeleti díjak meghatározásához szükséges adatokat. E módosítás előtt az 1163/2014/EU rendelet előírta, hogy az éves felügyeleti díjakat előzetesen kell befizetni az EKB számára. A módosítást követően az 1163/2014/EU rendelet kimondja, hogy a felügyeleti díjak csak a vonatkozó díjfizetési időszak végét, a tényleges éves kiadások meghatározását követően vethetők ki, és előírja az EKB számára, hogy évente minden díjfizetésre kötelezett számára díjfizetési felhívást bocsásson ki a következő díjfizetési időszak kezdetétől számított hat hónapon belül.
                  
               
                     (3)
                  
                  
                     Mivel az EKB ezentúl csak a Testület pénzügyi évének kezdete után szedi be a felügyeleti díjakat, a legfrissebb adatokat csak ezt követően tudja továbbítani a Testületnek. Ennek következtében az (EU) 2017/2361 felhatalmazáson alapuló rendeletben az EKB által a Testület részére történő adattovábbításra meghatározott határidők már nem teszik lehetővé a Testület számára, hogy előre kiszámítsa és beszedje az adott pénzügyi évre esedékes egyéni éves hozzájárulásokat. A Testületnek a hozzájárulások előzetes kivetésére vonatkozó rendszere és az EKB új rendszere közötti koherencia fenntartása, valamint annak érdekében, hogy a Testület folytathassa az éves hozzájárulások előzetes kiszámítását és beszedését, módosítani kell az adatok továbbítására és a hozzájárulás-fizetési felszólítások kibocsátására vonatkozó, az (EU) 2017/2361 felhatalmazáson alapuló rendelet szerinti határidőket. Mivel az EKB esetében a felügyeleti díjak kiszámlázásának határideje minden év júniusának vége, a Testületet fel kell jogosítani arra, hogy a hozzájárulásokat előlegként befizetendő hozzájárulás-részletek formájában szedje be, hogy fedezhesse a pénzügyi évének az ezen időpontot megelőző részében felmerült kiadásokat. Az érintett szervezetekre és csoportokra, valamint a Testületre háruló adminisztratív terhek minimalizálása érdekében a részletek csak a Testület közvetlen hatáskörébe tartozó szervezetektől és csoportoktól szedhetők be.
                  
               
                     (4)
                  
                  
                     Az (EU) 2017/2361 felhatalmazáson alapuló rendelet alkalmazásával kapcsolatos tapasztalatok fényében fontos, hogy a 806/2014/EU rendelet 2. cikkének hatálya alá tartozó, és ezért a Testület igazgatási kiadásaihoz való hozzájárulás fizetésére kötelezett szervezetek csoportjának összetételében bekövetkező változások kellő időben tükröződjenek az igazgatási hozzájárulások éves kiszámításában. A Testületnek ezért az említett szervezetek csoportjának összetételére vonatkozó legfrissebb információkat kell felhasználnia. Az EKB-nak, a nemzeti szanálási hatóságoknak és az illetékes nemzeti hatóságoknak ezért minden releváns információval segíteniük kell a Testületet annak értékelésében, hogy a szervezet köteles-e hozzájárulni a Testület igazgatási kiadásaihoz. Pontosítani kell továbbá, hogy a Testületnek milyen módon kell kezelnie azokat az eseteket, amikor egy új szervezetnek a Testület igazgatási kiadásaihoz hozzájárulás fizetésére kötelezett szervezetek csoportjába történő felvételére az év olyan időpontjában kerül sor, amelyre vonatkozóan az EKB már nem határozza meg a megfelelő adatokat.
                  
               
                     (5)
                  
                  
                     Operatív okokból meg kell határozni azt a konkrét határidőt, ameddig a Testület meghatározhatja az adott évre vonatkozó éves hozzájárulások kiszámításához figyelembe veendő szervezeteket tartalmazó csoport összetételét. A Testületnek a következő évben felül kell vizsgálnia ezt a számítást, hogy figyelembe vegye az említett határidő után esetlegesen bekövetkezett változásokat.
                  
               
                     (6)
                  
                  
                     Az EKB-nak az előzetes díjkibocsátási rendszerről az utólagos díjkibocsátási rendszerre való áttérése miatt a 2019 decembere és 2021 júniusa közötti időszakban nem történt az EKB-tól a Testület felé adattovábbítás. Annak biztosítása érdekében, hogy a Testület beszedhesse a 2021. évi igazgatási kiadásainak fedezésére szolgáló forrásokat az említett év elején rendelkezésére álló adatok alapján, a 2021-es pénzügyi évre vonatkozóan átmeneti rendelkezésekre van szükség. Annak érdekében, hogy a hozzájárulások jobban tükrözzék a hozzájáruló szervezetek 2021-es pénzügyi évi helyzetét, a Testületnek 2022-ben újra kell számítania ezeket a hozzájárulásokat az időközben rendelkezésére álló legfrissebb adatok alapján. Az egyéni éves hozzájárulásnak a 2021. pénzügyi évben esedékes, 2022-ben újraszámított összege és az említett hozzájárulásnak a 2021. évben számított összege közötti különbséget hozzá kell adni a 2022. pénzügyi évben esedékes egyéni éves hozzájárulás összegéhez, illetve abból le kell vonni.
                  
               
                     (7)
                  
                  
                     Mivel a Testületnek átmeneti rendelkezéseket kell alkalmaznia annak érdekében, hogy a 2021-es pénzügyi évre vonatkozó igazgatási kiadásaihoz való hozzájárulásokat az év kezdetét követően a lehető leghamarabb beszedhesse, e rendeletnek a kihirdetését követő napon hatályba kell lépnie. E korai hatálybalépésnek nincs hatása a hozzájárulások fizetésére kötelezett szervezetekre, mert az (EU) 2017/2361 felhatalmazáson alapuló rendelet 6. cikkének (7) bekezdése már megállapította az általános szabályt, amelynek értelmében a Testület a hozzájárulások kiszámítása céljára a legfrissebb elérhető adatokat használhatja fel, amennyiben az EKB nem bocsátotta a Testület rendelkezésére kellő időben a legfrissebb adatokat. Ezért nincs szükség az érintett szervezetek részéről előkészítésre.
                  
               
                     (8)
                  
                  
                     Az (EU) 2017/2361 felhatalmazáson alapuló rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az (EU) 2017/2361 felhatalmazáson alapuló rendelet a következőképpen módosul:
            
                        1.
                     
                     
                        A rendelet szövege a következő 4a. cikkel egészül ki:
                        
                           „4a. cikk
                           Az egyéni éves hozzájárulásokra előlegként befizetendő hozzájárulás-részletek
                           
                              (1)   Minden egyes pénzügyi évben, a 6. cikk (1) bekezdése szerinti adatok megérkezése előtt, a Testület az adott pénzügyi évre vonatkozóan az egyéni éves hozzájárulásokra előlegként befizetendő hozzájárulás-részleteket szedhet be a 3. cikk (1) bekezdésében említett éves hozzájárulások összegének legfeljebb 75 %-áig a 4. cikk (1) bekezdésének a) pontjában említett szervezetektől és csoportoktól. Az egyes szervezetek vagy csoportok által előlegként befizetendő hozzájárulás-részletek kiszámítása az egyes szervezetekre vagy csoportokra az előző pénzügyi évben kiszámított egyéni éves hozzájárulásokat alapul vevő arányosítással történik.
                           
                           
                              (2)   A Testület az előlegként befizetett hozzájárulás-részletet levonja a szervezet vagy a csoport adott pénzügyi évre vonatkozó egyéni éves hozzájárulásából.”;
                           
                        
                     
                  
                        2.
                     
                     
                        A 6. cikk a következőképpen módosul:
                        
                                    a)
                                 
                                 
                                    Az (1) bekezdés helyébe a következő szöveg lép:
                                    
                                       „(1)   Minden évben a díjfizetési felhívásoknak az 1163/2014/EU rendelet 12. cikkének (1) bekezdése szerinti, EKB általi kibocsátását követő öt munkanapon belül, de legkésőbb azon év július 7-ig, amelyre vonatkozóan a díjfizetési felhívásokat kibocsátja, az EKB a Testület rendelkezésére bocsátja az EKB által az adott évben a minden egyes hozzájárulás-fizetésre kötelezettre vonatkozóan az 1163/2014/EU rendelettel összhangban a felügyeleti díjak meghatározásához használt adatokat.”;
                                    
                                 
                              
                                    b)
                                 
                                 
                                    A cikk a következő (2a) bekezdéssel egészül ki:
                                    
                                       „(2a)   Amennyiben a hozzájárulás-fizetésre kötelezett egy adott pénzügyi évben jön létre és nem minősül az 1163/2014/EU rendelet 10. cikke (3) bekezdésének bc) pontjában említett felügyelt szervezetnek vagy felügyelt csoportnak, úgy a hozzájárulás-fizetésre kötelezett által az adott évre és az azt követő pénzügyi évre fizetendő egyéni éves hozzájárulások kiszámításához használt díjtényezők értéke nulla. A harmadik pénzügyi évben, amelyre az említett, hozzájárulás-fizetésre kötelezettnek egyéni éves hozzájárulást kell fizetnie, a két megelőző pénzügyi évre fizetendő igazgatási egyéni éves hozzájárulást újra kell számítani az említett pénzügyi évre használt díjtényezők alapján, és a különbséget megfelelően el kell számolni.”;
                                    
                                 
                              
                                    c)
                                 
                                 
                                    A (4) bekezdés helyébe a következő szöveg lép:
                                    
                                       „(4)   Ha a Testületnek e rendelet alkalmazásában meg kell állapítania, hogy egy szervezet részét képezi-e egy olyan csoportnak, amely kijelölt egy adott hozzájárulás-fizetésre kötelezettet, vagy ellenőriznie kell, hogy egy szervezet köteles-e hozzájárulni a Testület igazgatási kiadásaihoz, az EKB, a nemzeti szanálási hatóságok és a nemzeti illetékes hatóságok minden vonatkozó információval segítik a Testületet.”;
                                    
                                 
                              
                                    d)
                                 
                                 
                                    A (6) bekezdés helyébe a következő szöveg lép:
                                    
                                       „(6)   Az egy adott pénzügyi évben esedékes egyéni éves hozzájárulások kiszámításához a Testület azokat az adatokat használja, amelyeket az EKB az 1163/2014/EU rendelettel összhangban abban az évben használt az azt megelőző év felügyeleti díjainak meghatározásához, és amelyeket e cikknek megfelelően a Testület rendelkezésére bocsátott.”;
                                    
                                 
                              
                  
                        3.
                     
                     
                        A 7. cikk a következőképpen módosul:
                        
                                    a)
                                 
                                 
                                    A cikk a következő (4a) bekezdéssel egészül ki:
                                    
                                       „(4a)   Az egy adott pénzügyi évre esedékes egyéni éves hozzájárulások kiszámítása céljából a Testület az (1), a (2) és a (3) bekezdésben említett bármilyen változást, mely az adott év január 1-jétől következik be, a következő pénzügyi évben veszi figyelembe.”;
                                    
                                 
                              
                                    b)
                                 
                                 
                                    A (6) bekezdés helyébe a következő szöveg lép:
                                    
                                       „(6)   A 6. cikk (2a) bekezdésében foglaltak kivételével az e cikk (1), (2) vagy (3) bekezdésében említett változások által nem érintett szervezetek vagy csoportok egyéni éves hozzájárulását nem kell kiigazítani.”;
                                    
                                 
                              
                  
                        4.
                     
                     
                        A 8. cikk (3)–(8) bekezdése helyébe a következő szöveg lép:
                        
                           „(3)   A hozzájárulás-fizetési felszólítás meghatározza az egyéni éves hozzájárulás összegét, vagy a 4a. cikkben említett előlegként befizetendő hozzájárulás-részlet összegét, továbbá az éves hozzájárulás vagy az előlegként befizetendő hozzájárulás-részlet befizetésének módját. A hozzájárulás-fizetési felszólítást az egyéni hozzájárulás-fizetési határozat vagy az előlegként befizetendő hozzájárulás-részletről szóló fizetési határozat ténybeli és jogi elemei tekintetében megfelelően indokolni kell.
                        
                        
                           (4)   A Testület minden egyéb, az egyéni éves hozzájárulással, illetve a 10. cikk (8) bekezdése szerinti kiegyenlítési határozattal, és adott esetben az előlegként befizetendő hozzájárulás-részlettel kapcsolatos közlést a hozzájárulás-fizetésre kötelezettnek címez.
                        
                        
                           (5)   Az egyéni éves hozzájárulást vagy előlegként befizetendő hozzájárulás-részletet euróban kell megfizetni.
                        
                        
                           (6)   A hozzájárulás-fizetésre kötelezett az egyéni éves hozzájárulás vagy az előlegként befizetendő hozzájárulás-részlet összegét a hozzájárulás-fizetési felszólítás kibocsátásától számított 35 naptári napon belül befizeti. A hozzájárulás-fizetésre kötelezett eleget tesz a hozzájárulás-fizetési felszólításban az egyéni éves hozzájárulásra vagy az előlegként befizetendő hozzájárulás-részlet megfizetésére vonatkozóan meghatározott követelményeknek. A fizetés napja az a nap, amelyen a Testület számláján megtörténik a jóváírás.
                        
                        
                           (7)   A 806/2014/EU rendelet 2. cikkében említett, ugyanazon csoport tagjait képező szervezetek által fizetendő egyéni éves hozzájárulást, és adott esetben az előlegként befizetendő hozzájárulás-részletet, az adott csoport hozzájárulás-fizetésre kötelezettjétől kell beszedni.
                        
                        
                           (8)   A Testület rendelkezésére álló egyéb jogorvoslatok sérelme nélkül a részleges fizetés, nemfizetés vagy a hozzájárulás-fizetési felszólításban meghatározott fizetési feltételek nemteljesítése esetén az egyéni éves hozzájárulás, és adott esetben az előlegként befizetendő hozzájárulás-részlet fennmaradó összege után a fizetés esedékessége napjától napi szinten számított, az EKB fő refinanszírozási műveleteinek kamatlába plusz 8 százalék mértékű kamatot kell fizetni.”;
                        
                     
                  
                        5.
                     
                     
                        A 9. cikk a következőképpen módosul:
                        
                                    a)
                                 
                                 
                                    Az (1) bekezdés helyébe a következő szöveg lép:
                                    
                                       „(1)   Az egyéni éves hozzájárulások és az előlegként befizetendő hozzájárulás-részletek esedékes fizetései és a 8. cikk (8) bekezdése szerinti késedelmi kamatok végrehajtathatók.”;
                                    
                                 
                              
                  
                        6.
                     
                     
                        A rendelet szövege a következő 14a. cikkel egészül ki:
                        
                           „14a. cikk
                           A 2021-es pénzügyi évre vonatkozó átmeneti rendelkezések
                           2021-ben a Testület az EKB által a Testületnek 2019-ben szolgáltatott adatok, és azok későbbi frissítései alapján, a 6. cikkel összhangban kiszámítja a 2021-es pénzügyi évre esedékes egyéni éves hozzájárulásokat. 2022-ben a Testület a számára az EKB által 2021-ben szolgáltatott adatok alapján, a 6. cikkel összhangban újraszámítja a 2021-es pénzügyi évre esedékes egyéni éves hozzájárulásokat. A 2021-es pénzügyi évre eredetileg kiszámított összeg és az újraszámított összeg közötti bármilyen különbséget a 2022-es pénzügyi évre esedékes egyéni éves hozzájárulások kiszámításakor kell elszámolni.”.
                        
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 11-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 225., 2014.7.30., 1. o.
         
         
            (2)  A Bizottság (EU) 2017/2361 felhatalmazáson alapuló rendelete (2017. szeptember 14.) az Egységes Szanálási Testület igazgatási kiadásaihoz nyújtott hozzájárulások végleges rendszeréről (HL L 337., 2017.12.19., 6. o.).
         
            (3)  Az Európai Központi Bank 1163/2014/EU rendelete (2014. október 22.) a felügyeleti díjakról (EKB/2014/41) (HL L 311., 2014.10.31., 23. o.).
         
            (4)  Az Európai Központi Bank (EU) 2019/2155 rendelete (2019. december 5.) a felügyeleti díjakról szóló 1163/2014/EU rendelet módosításáról (EKB/2019/37) (HL L 327., 2019.12.17., 70. o.).